Abraham kao Sara\nNʼio nkjín chjota xi kʼoasʼin síkjaʼaitsjen nga tosʼa tsʼatsen je relijiónnajin. Tonga jetsʼato jao jmi kao ñato siento nó nga testigo sʼin ʼyale je choʼndale Niná Jeobá (Isaías 43:10-12). Kʼoa nga kjesa bichójin nó 1931, Chjota xi kotʼaya Biblia sʼin ʼyanajin tsakai. Ánni nga testigole Jeobá sʼin tsakʼai jaʼaínsínilaijin relijiónnajin nga kicho nó jebi.\nJe jaʼaín xi kichʼaijin kui síkʼéjnatsen joʼmi Niná. Je xo̱njchá xi kjimasjai xi Énle Niná nya jmi kʼa faʼaitʼa je jaʼaínle Jeobá. Tonga nʼio nkjín Biblia xi kitjoxinle jaʼaín jebi kʼoa ʼndele nga Jeobá kuitso to Señor kʼoa to Niná tso. Tonga je Niná kʼoakitsole Moisés nga Jeobá ʼmi je jaʼaínle, kitsole: “Kui jebi jaʼaínna tokʼia saʼndani” (Éxodo 3:15). Kʼoa kʼoasʼin kisikʼéjnatsen nga tsín mangóson kao niná ndiso xi tjín. Jinjin nʼio tsjoa tjíonajin nga je jaʼaíntsjele Niná kichʼaijin.\nJe jaʼaín xi kichʼaijin kui bakó nga tʼatsʼe Jeobá nokjoanijin. Nʼio nkjín chjota tjíobatio saʼnda ngasʼa xi kʼoasʼin tjíobakó kjoamakjainle tʼatsʼe Jeobá, fitsʼiakjoanni Abel. Xijekoanni, “ali tokʼoa kji nkjín chjota testigo” tsakatiosa jolani tsa Noé, Abraham (Abrahán), Sara, Moisés kao David (Hebreos 11:4–12:1). Kʼoa tojo sʼín jngo testigo nga nchja̱ntjai jngo chjota xi tsín jme jée tjínle ya ngixko̱n kjoatéxoma, kʼoatisʼin nokjoantjaijin jokjoantjínni xi tʼatsʼe Niná.\nKui choa̱le Jesús mangíntjenngijin. Ya Biblia “testigonda xi ñaki kjoakixi” ʼmile je Jesús (Apocalipsis 3:14). Je Jesús kisikʼéjnatsen je jaʼaínle Niná kʼoa tsakakóya jokjoantjínni xi tʼatsʼe Niná (Juan 17:26, NM; 18:37). Kʼoatisʼinni ndʼaibi, je xi ñaki chjotale Cristo ma tjínnele nga kʼoejnatsen jaʼaínle Jeobá kʼoa nga kui jaʼaín jebi kʼoa̱. Kʼoa kui xi tinʼiaijin xi testigole Jeobá maijin.\nÁnni nga testigole Jeobá sʼin tsakʼai jaʼaínsínilaijin relijiónnajin.\nJójetjín tse nga testigo tjíole je Jeobá i̱ Sonʼnde.\nʼYáni xi “testigonda” ʼmile.\nKʼianga kʼuín je kjoajtín xi satíonajin koaan chjónangilai xi bichó ánni nga testigole Jeobá masíni.\nÁnni nga nʼio nkjín Biblia kjiosíni xi tsín faʼaitʼa jaʼaínle Niná. Jókji chjíle nga si̱chjén jaʼaínle Niná.\nTikasénlai tsa ʼyani Tikasénlai tsa ʼyani Ánni nga testigole Jeobá ʼmisíninajin